L-UE qed tieħu passi biex ittejjeb l-aċċess transfruntier għal evidenza elettronika billi toħloq qafas legali li ser jippermetti li ordnijiet ġudizzjarji jiġu indirizzati direttament lil fornituri ta' servizzi bbażati fi stat membru ieħor. Illum il-Kunsill qabel dwar il-pożizzjoni tiegħu dwar proposta għal regolament dwar l-ordnijiet ta' produzzjoni u ta' preservazzjoni Ewropej għall-evidenza elettronika f'materji kriminali. Issa huwa lest biex jibda n-negozjati mal-Parlament Ewropew bil-ħsieb li jintlaħaq qbil qabel tmiem il-leġislatura. L-evidenza elettronika qed issir element essenzjali fi proċedimenti kriminali. Illum il-ġurnata l-kriminali jużaw teknoloġija tal-komunikazzjoni mill-aktar avvanzata u rapida li ma tieqafx mal-fruntieri. Dawn ir-regoli l-ġodda ser jissostitwixxu l-metodi kkumplikati eżistenti b'għodda rapida u effiċjenti biex tinġabar u tiġi skambjata l-evidenza elettronika minn fruntiera għall-oħra. Dan jgħin jipproteġi liċ-ċittadini tagħna, u ser jagħmel dan mingħajr ma jikkomprometti d-drittijiet u l-libertajiet tagħhom. Josef Moser, ministru għall-ġustizzja tal-Awstrija Elementi ewlenin tal-ftehim Ir-regolament għandu l-għan li jintroduċi mekkaniżmu alternattiv għall-għodod eżistenti ta' kooperazzjoni internazzjonali u assistenza legali reċiproka. Jindirizza b'mod speċifiku l-problemi li jirriżultaw min-natura volatili tal-evidenza elettronika u mill-aspett tat-"telf ta' lokalizzazzjoni" billi tistabbilixxi proċeduri ġodda għal aċċess transfruntier ta' malajr, effiċjenti u effikaċi. Il-karatteristiċi ewlenin tar-regoli l-ġodda huma: il-ħolqien ta' ordnijiet ta' produzzjoni u ta' preservazzjoni Ewropej li jistgħu jinħarġu biex tinkiseb jew tiġi preservata evidenza elettronika irrispettivament minn fejn tkun tinstab id-data; l-Ordnijiet jistgħu jkopru kwalunkwe kategorija ta' data - dwar l-abbonati, l-aċċess, it-tranżazzjonijiet u l-kontenut - b'limitu għal dawn it-tnejn tal-aħħar li tista' tintalab biss għal reati kriminali punibbli fl-istat emittenti b'sentenza massima ta' mill-anqas tliet snin jew għal reati kriminali speċifiċi relatati maċ-ċiber/terroriżmu; data mitluba ma tistax tintuża għal skopijiet oħra għajr dawk li għalihom tkun inkisbet, ħlief għal: prevenzjoni ta' theddida immedjata u serja għas-sigurtà pubblika tal-istat emittenti jew għall-interessi essenzjali tiegħu, jew għal proċedimenti li għalihom setgħet inħarġet ordni ta' produzzjoni; Skadenza obbligatorja ta' għaxart ijiem għall-eżekuzzjoni ta' ordni ta' produzzjoni. F' każijiet ta' emerġenza stabbiliti b'mod validu, l-iskadenza tista' titnaqqas għal sitt sigħat . Barra minn hekk, jekk l-Ordni tkun tirrigwarda data dwar abbonati u aċċess, din tista' tintbagħat, taħt ċerti kondizzjonijiet, mingħajr validazzjoni minn qabel mill-awtorità ġudizzjarja kompetenti. F'dan il-każ, trid tintalab validazzjoni ex post malajr kemm jista' jkun u fi żmien 48 siegħa. Il-fornituri ta' servizzi jistgħu jiġu sanzjonati jekk ma jikkonformawx ma' Ordni. Jistgħu jirċievu sanzjonijiet monetarji sa mhux aktar minn 2 % tal-fatturat annwali totali miksub madwar id-dinja tas-sena finanzjarja preċedenti. il-ħolqien ta' sistema ta' notifika għal data ta' kontenut f'każijiet meta l-awtorità emittenti temmen li l-persuna li tkun qed tintalab id-data tagħha ma tkunx residenti fit-territorju ta' dik l-awtorità. Din in-notifika għandha l-għan li tinforma lill-istat tal-infurzar u tagħtih opportunità li jindika jekk id-data mitluba hijiex: protetta minn immunitajiet u privileġġi; jew soġġetta għal regoli dwar id-determinazzjoni u l-limitazzjoni tar-responsabbiltà kriminali relatata mal-libertà tal-espressjoni/l-istampa; jew jekk l-iżvelar tagħha jistax ikollu impatt fuq l-interessi fundamentali tal-istat. L-awtorità emittenti għandha tqis dawn iċ-ċirkostanzi u ma għandhiex toħroġ jew tadatta l-Ordni. In-notifika m'għandhiex effett ta' sospensjoni. Il-passi li jmiss Il‐Kunsill issa huwa lest biex jibda n-negozjati tat-trilogu mal‐Parlament hekk kif dan jaqbel dwar il-pożizzjoni tiegħu. Sadanittant, tkompli l-ħidma fil-Kunsill b'rabta mad-direttiva dwar regoli armonizzati dwar il-ħatra ta' rappreżentanti legali għall-iskop ta' ġbir ta' evidenza fi proċedimenti kriminali bil-ħsieb li jintlaħaq qbil malajr kemm jista' jkun taħt il-presidenza Rumena. Ir-Regolament dwar l-ordnijiet ta' produzzjoni u ta' preservazzjoni Ewropej għall-evidenza elettronika f'materji kriminali huwa parti minn pakkett mressaq mill-Kummissjoni f'April 2018, li jinkludi wkoll direttiva li tistipula regoli armonizzati dwar il-ħatra ta' rappreżentanti legali għall-finijiet ta' ġbir ta' evidenza fi proċedimenti kriminali. Il-ħidma fuq din id-direttiva għadha għaddejja fi ħdan il-Kunsill. Regolament tal-Parlament Ewropew u tal-Kunsill dwar l-ordnijiet ta' produzzjoni u ta' preservazzjoni Ewropej għall-evidenza elettronika f'materji kriminali - approċċ ġenerali Aċċess aħjar għal evidenza elettronika fil-ġlieda kontra l-kriminalità (informazzjoni ġenerali) Ara l-paġna tal-laqgħa